Rami Määttä

Rami Määttä (s. 3. huhtikuuta 2002 Oulu) on suomalainen jääkiekkopuolustaja, joka edustaa SM-liigajoukkue Ässiä. Hän toimii joukkueen varakapteenina. Määttä on pelityyliltään puolustava puolustaja.
Ura.
Seuraura.
Määttä on Oulun Kärppien kasvatti. Kaudella 2017–2018 hän oli C-nuorten SM-sarjassa joukkueensa tehokkain puolustaja tehoilla 1+15=16. Määttä ei siirtynyt enää Kärppien B-nuoriin, koska seuran toimintamaksut nousivat liian korkeiksi hänen perheelleen. Määttä päätti lähettää sähköpostia Porin Ässien junioripäällikkö Jaakko Välimaalle ja hän siirtyi seuraan kaudeksi 2018–2019 yhdessä joukkuetoverinsa Valtteri Karnarannan kanssa. Hän oli seuran B-nuorten tehokkain puolustaja tehoilla 3+25=28, joilla Määttä jakoi koko B-nuorten SM-sarjan puolustajien pistepörssin viidennen sijan Lukon Aapo Siivosen kanssa. Hän pelasi osan kaudestaan myös Ässien A-nuorissa. Kaudella 2019–2020 Määttä voitti joukkueen sisäisen tehotilaston lukemalla +24.
Kaudella 2020–2021 Määttä nousi Ässien SM-liigajoukkueeseen. Hän teki liigadebyyttinsä 11. marraskuuta 2020 JYPiä vastaan. Määttä merkittiin Ässien seitsemänneksi puolustajaksi. Hän sai ottelussa jääaikaa 5.42 minuuttia ja Määttä keräsi teholukeman –1. Kaikkiaan hän pelasi SM-liigassa kauden aikana 14 runkosarjaottelua tehden kaksi syöttöpistettä. Toukokuussa 2021 Määttä teki Ässien kanssa kolmivuotisen jatkosopimuksen.
Varsinaisella tulokaskaudellaan 2021–2022 Määttä pelasi SM-liigassa 52 runkosarjaottelua tehden 13 syöttöpistettä. Hän jakoi Ässien sisäisen tehotilaston voiton Olli Vainion kanssa lukemalla +5. Määttä vahvisti kevätkaudella myös seuran U20-joukkuetta pudotuspeleissä. Kaudella 2022–2023 hän voitti Ässien sisäisen tehotilaston lukemalla +6.
4. tammikuuta 2024 Määttä rikkoi SM-liigan epävirallisen ennätyksen, kun hän pelasi 162. runkosarjaottelussa tekemättä yhtäkään maalia. Hän ohitti tilastossa Matti Hanan. Samassa kuussa Määttä teki Ässien kanssa kaksivuotisen jatkosopimuksen. Lopulta 22. helmikuuta 2024 kotiottelussa KalPaa vastaan Määttä teki ensimmäisen SM-liigamaalinsa tasavajaalla uransa 177. ottelussaan. Kasperi Nuto valitsi hänet ottelun Alumnien tähtien ykköstähdeksi. Määttä pelasi kauden 2023–2024 aikana SM-liigassa 59 runkosarjaottelua tehden yhden maalinsa lisäksi seitsemän syöttöpistettä. Ässien SM-liigakauden päätyttyä hän siirtyi yli-ikäisenä vahvistamaan alle 20-vuotiaiden joukkuetta loppuottelusarjaan, jonka päätteeksi Ässät voitti Suomen-mestaruuden.
Kaudeksi 2024–2025 Määttä nimettiin Ässien varakapteeniksi. Hän pelasi 59 runkosarjaottelua ja teki piste-ennätyksensä 17 tehopisteellä. Pudotuspeleissä hän teki yhden maalin tyhjiin. Hänen tehotilastonsa (+16) oli joukkueen paras. Määttä teki kauden 2025–2026 seitsemässä ensimmäisessä ottelussa kaksi maalia ja kuusi syöttöpistettä sekä johti koko SM-liigan tehotilastoa lukemalla +10. Hänet äänestettiin SM-liigan syyskuun kuukauden pelaajaksi. Määtän valinta oli historiallinen, sillä kuukauden pelaaja valittiin ensimmäistä kertaa yleisöäänestyksellä kolmen kärkiehdokkaan väliltä. Lokakuussa 2025 Määttä solmi Ässien kanssa kaksivuotisen jatkosopimuksen.
Maajoukkueura.
Määttä edusti Suomea ensimmäisen kerran alle 18-vuotiaiden Hlinka Gretzky Cupissa vuonna 2019. Hänet valittiin ehdokkaaksi Suomen alle 20-vuotiaiden MM-joukkueeseen vuoden 2021 turnaukseen, mutta hän putosi lopullisesta joukkueesta. Vuoden 2022 turnaukseen hänet valittiin, mutta hän putosi joukkueesta vain kaksi päivää ennen sen matkustamista Kanadaan, kun Määtän seurajoukkueessa Ässissä oli ilmennyt koronavirustartuntoja. Elokuussa pelattavan uuden turnauksen Suomen lopullisesta MM-joukkueesta hän putosi viimeisten joukossa. Yhteensä hän on pelannut kymmenen nuorten ja 24 poikien maaottelua.
Hyvän alkukauden pelannut Määttä valittiin ensimmäistä kertaa Suomen A-maajoukkueeseen Tampereella marraskuussa pelattavaan Euro Hockey Tour -kauden avausturnaukseen.
Muuta.
Määttä valmistui ylioppilaaksi Porin suomalaisen yhteislyseon lukiosta keväällä 2021. Hän on harrastanut jääkiekon ohella useita urheilulajeja. Lapsena hän pelasi jalkapalloa Oulun Luistinseurassa sekä harrasti hiihtoa ja salibandya. Määtän isä on pelannut kaukalopalloa ja Rami on itsekin osallistunut I-divisioonan otteluihin.
Määttä on maininnut esikuvakseen Lasse Kukkosen, johon myös Ässien entinen päävalmentaja Karri Kivi on häntä verrannut. Näyttelijä Alina Tomnikov on Määtän serkku.